text: Да нядаўняга часу дыпламатычным прадстаўніком Ватыкану ў Беларусі зьяўляўся архібіскуп Марцін Відавіч – харват па паходжаньні, які праслужыў у Беларусі 7 гадоў з 2004 году.
  Новы Апостальскі нунцый у Беларусі – архібіскуп Клаўдыё Гуджэроцьці (Claudio Gugerotti) – паходзіць з Італіі. Ён нарадзіўся 7 кастрычніка 1955 году ў Вероне. Сьвятарскія сьвячаньні атрымаў 29 траўня 1982 году.
  Cкончыў факультэт Усходніх моваў і літаратуры пры Венецыянскім універсітэце “Cà Foscari”. Атрымаў навуковую ступень магістра літургікі ў Папскім універсітэце сьв. Ансельма (Pontificio Ateneo Sant Anselmo) у Рыме, а таксама ступень доктара ўсходніх царкоўных навук у Папскім Усходнім інстытуце. Выкладаў ва ўніверсітэтах Венецыі, Падуі і Рыма (у Папскім Грыгарыянскім універсітэце і Папскім Усходнім інстытуце). Зьяўляецца знаўцам духоўнасьці і літургікі хрысьціянскага Ўсходу, пераклаў на італійскую мову шэраг рэлігійных прац усходніх аўтараў (пераважна армянскіх). Аўтар некалькіх кніг рэлігійнай тэматыкі.
  З 1985 году Клаўдыё Гуджэроцьці працаваў у Кангрэгацыі Ўсходніх Цэркваў, у 1997–2001 гг. зьяўляўся падсакратаром гэтай Кангрэгацыі пры тагачасным Прэфекце кардынале Акіле Сільвестрыні.
  7 сьнежня 2001 году Папа Ян Павел II, прызначыў Клаўдыё Гуджэроцьці Апостальскім нунцыем у Грузію, Арменію і Азербайджан і менаваў яго тытулярным архібіскупам дыяцэзіі Равэла (Rebellum), а 6 студзеня 2002 году ён зьдзейсьніў яго хіратонію на біскупа.
  Служэньне Архібіскупа Гуджароцьці ў якасьці прадстаўніка Апостальскай Сталіцы на Каўказе, дзе сустракаецца Ўсход і Захад і каталікі жывуць у абсалютнай меншасьці, прыйшлося на часы сур’ёзнага абвастрэньня сітуацыі ў гэтым рэгіёне: вайна Грузіі з Абхазіяй і Паўднёвай Асеціяй, расейска-грузінскі канфлікт. Варта адзначыць таксама, што ў канцы красавіка 2011 году Апостальскі нунцый Клаўдыё Гуджэроцьці падпісаў ад імя Апостальскай Сталіцы пагадненьне з Азербайджанскай Рэспублікай, якое рэгулюе прававы статус і гарантыі дзейнасьці Каталіцкай Царквы ў гэтай мусульманскай краіне.
  Рыма-каталіцкі мітрапаліт Тадэвуш Кандрусевіч, у сваім звароце да вернікаў з нагоды прызначэньня новага Апостальскага нунцыя ў Беларусі адзначае, што Клаўдыё Гуджароцьці зьяўляецца вельмі дасьведчаным дыпламатам і, як былы супрацоўнік Кангрэгацыі Ўходніх Цэркваў, таксама добры эксьперт у справах экуменізму. Адзначым таксама, што па працы ў гэтай ватыканскай Кангрэгацыі з новым нунцыем у Беларусі добра знаёмы Апостальскі Візітатар грэка-католікаў Беларусі Архімандрыт Сяргей (Гаек).